Tarybos reglamentas (EEB) Nr. 482/77
1977 m. kovo 8 d.
dėl Europos ekonominės bendrijos ir Maroko Karalystės susitarimo dėl tam tikro Maroko kilmės vyno, kuriam suteikiama kilmės vietos nuoroda, sudarymo pasikeičiant raštais
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 113 straipsnį,
atsižvelgdama į Komisijos rekomendaciją,
kadangi 1976 m. balandžio 27 d. buvo pasirašytas Europos ekonominės bendrijos ir Maroko Karalystės bendradarbiavimo susitarimas;
kadangi tam, kad būtų galima iš anksto įgyvendinti Bendradarbiavimo susitarimo nuostatas dėl prekybos, 1976 m. liepos 1 d. įsigaliojo tą pačią dieną pasirašytas Laikinasis taikymo susitarimas [1];
kadangi turėtų būti sudarytas pirmiau minėto Bendradarbiavimo susitarimo 21 straipsnio 2 dalyje ir Laikinojo taikymo susitarimo 14 straipsnio 2 dalyje numatytas susitarimas pasikeičiant raštais dėl minėtuose straipsniuose numatytų priemonių taikymo vynui, kuriam pagal Maroko teisės aktų nuostatas suteikiamas kilmės vietos pavadinimas ir kurį importuojant į Bendriją nereikia mokėti muito, jei metinė Bendrijos muitų tarifų kvota neviršija 50000 hektolitrų,
PRIĖMĖ ŠĮ REGLAMENTĄ:
1 straipsnis
Bendrijos vardu sudaromas Europos ekonominės bendrijos ir Maroko Karalystės susitarimas pasikeičiant raštais dėl Bendradarbiavimo susitarimo 21 straipsnio 2 dalyje ir Laikinojo taikymo susitarimo 14 straipsnio 2 dalyje numatytų priemonių taikymo vynui, kuriam pagal Maroko teisės aktų nuostatas suteikiamas kilmės vietos pavadinimas ir kurį importuojant į Bendriją nereikia mokėti muito, jei metinė Bendrijos muitų tarifų kvota neviršija 50000 hektolitrų.
Susitarimo pasikeičiant raštais tekstas pridedamas prie šio reglamento.
2 straipsnis
Tarybos pirmininkas įgaliojamas paskirti asmenį, kuriam suteikiama teisė pasirašyti Bendriją įpareigojantį Susitarimą [2].
3 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1977 m. kovo 8 d.